Σεισμός στην Αλβανία (2019)

Στις 26 Νοεμβρίου 2019 έγινε σεισμός στη βορειοδυτική Αλβανία μεγέθους 6.4 της κλίμακας Ρίχτερ με επίκεντρο 12 χιλιόμετρα νοτιοδυτικά-δυτικά του Μαμουράς. Ο σεισμός έλαβε χώρα στις 03:54 το πρωί ΩΚΕ. Η δόνηση έγινε αισθητή στα Τίρανα, ενώ έγινε αισθητή ακόμη στον Τάραντα, το Βελιγράδι, την Θεσσαλονίκη και τα Ιωάννινα. Ο σεισμός έχει προκαλέσει τουλάχιστον 51 θανάτους και πάνω από 900 τραυματισμούς. Ήταν ο μεγαλύτερος σεισμός που χτύπησε την Αλβανία εδώ και σαράντα χρόνια.

 Η Αλβανία βρίσκεται στο όριο μεταξύ της ευρασιατικής πλάκας και της αδριατικής πλάκας, μέρος της ζώνης σύγκρουσης με την αφρικανική πλάκα. Η δομή της δυτικής Αλβανίας κυριαρχείται από την τεκτονική ώθησης. Η περιοχή είναι σεισμικά ενεργή και τα τελευταία 100 χρόνια έχουν καταγραφεί αρκετοί σεισμοί άνω των 6 Ρίχτερ. Το 1979 σημειώθηκε ο ισχυρότερος σεισμός των τελευταίων 100 χρόνων στην περιοχή. Το επίκεντρο ήταν στη ΣΔ Μαυροβουνίου της τότε Γιουγκοσλαβίας και σκότωσε 135 άτομα στο Μαυροβούνιο και την Αλβανία. Ο σεισμός είχε μέγεθος 6.4 βαθμών. Η μέγιστη αντιληπτή ένταση ήταν η VIII («Καταστροφικός») κατά την τροποποιημένη κλίμακα Μερκάλι. Μετά τον σεισμό ακολούθησαν εκατοντάδες μετασεισμοί, εκ των οποίων τέσσερις ξεπέρασαν τα 5.0 Ρίχτερ και άλλοι έξι τα 4.0 Ρίχτερ. Ο μεγαλύτερος μετασεισμός σημειώθηκε στις 07:08 τοπική ώρα, λιγότερο από τέσσερις ώρες μετά τον κύριο σεισμό που είχε μέγεθος 5.4. Η ένταση του μετασεισμού των 5.4 ρίχτερ ήταν VII (πολύ ισχυρή). Ο σεισμός προκάλεσε πολύ σοβαρές ζημιές στο Δυρράχιο και το Κοντάρ-Θουμάνα. Οι δύο πόλεις βρίσκονται κοντά στο επίκεντρο του σεισμού. Πολλά άτομα είχαν εγκλωβιστεί στα ερείπια κτιρίων μετά την καταστροφή πολλών κτιρίων και υποδομών. Οι ειδικές δυνάμεις προσπάθησαν να εντοπίσουν πάνω από 20 άτομα η τύχη των οποίων αγνοούνταν. Η αλβανή υπουργός Υγείας Ογκέρτα Μαναστίρλιου δήλωσε ότι 658 άνθρωποι τραυματίστηκαν από το σεισμό, ενώ στις 27 Νοεμβρίου νοσηλεύονταν ακόμη 68 άνθρωποι κατά την ίδια. Η Μαναστίρλιου δήλωσε ότι ένα αγόρι και ένα κορίτσι θα σταλούν στο εξωτερικό για πιο εξειδικευμένη ιατρική βοήθεια. Η Αλβανία και το γειτονικό Κοσσυφοπέδιο κήρυξαν ημέρα εθνικού πένθους. Οι αρχές κήρυξαν κατάσταση έκτακτης ανάγκης για το Δυρράχιο και τα Τίρανα. Μια σειρά από γειτονικές και μη χώρες ανακοίνωσαν την παροχή ανθρωπιστικής βοήθειας: Αυστρία – Η αυστριακή κυβέρνηση έστειλε ποσό 600.000 ευρώ. Βόρεια Μακεδονία - Η Βόρεια Μακεδονία έστειλε οικονομική ενίσχυση, καθώς και μη επανδρωμένα αεροσκάφη με θερμικές κάμερες για να συμβάλλουν στις έρευνες για επιζώντες κάτω από τα ερείπια. Εστάλησαν ομάδες διάσωσης και μηχανήματα για το καθαρισμό των συντριμμιών. Βουλγαρία – Η Βουλγαρική κυβέρνηση διέθεσε 100.000 ευρώ ανθρωπιστικής βοήθειας προς την Αλβανία. Γαλλία – Πάνω από 100 Γάλλοι διασώστες, εκ των οποίων και πυροσβέστες, έχουν επιστρατευτεί για να βοηθήσουν το έργο των αλβανικών αρχών. Ελβετία – Εστάλησαν 15 ειδικοί της Ελβετικής Μονάδας Ανθρωπιστικής Βοήθειας με σκοπό να ενισχύσουν τις δυνάμεις εκτάκτων αναγκών της Αλβανίας. Ελλάδα – Αποστολή ομάδας εμπειρογνωμόνων, 27 μελών της ΕΜΑΚ, σκύλοι έρευνας και διάσωσης, φορτηγά και ένα αεροπλάνο C-130 φορτωμένο με τρόφιμα. Ιταλία – Εστάλη μια ομάδα του Εθνικού Πυροσβεστικού Σώματος, αποτελούμενη από περισσότερους από 20 ειδικούς σε επιχειρήσεις αναζήτησης, ιατρικής βοήθειας και μηχανικούς. Λίγο αργότερα, εστάλησαν 200 εκπαιδευμένοι εθελοντές της Πολιτικής Άμυνας. Κροατία – Αποστολή μιας 15μελούς ομάδας αναζήτησης και διάσωσης. Επίσης η αποστολή της Κροατίας περιλαμβάνει σκύλους έρευνας και διάσωσης, καθώς και δύο στρατιωτικά ελικόπτερα. Κοσσυφοπέδιο – Εστάλησαν 110 εξειδικευμένοι αστυνομικοί της Αστυνομίας του Κοσσυφοπεδίου και 40 μέλη της Δύναμης Ασφαλείας του Κοσσυφοπεδίου, εξειδικευμένα σε επιχειρήσεις έρευνας και διάσωσης. Ρουμανία – Η Ρουμανία έστειλε δύο αεροπλάνα A C-27 J Spartan, ένα ελικόπτερο, φορτηγά, 52 πυροσβέστες, νοσοκόμες και γιατρούς, καθώς και μερικούς σκύλους έρευνας και διάσωσης. Το Ρουμανικό Ορθόδοξο Πατριαρχείο ξεκίνησε έρανο στις 26 Νοεμβρίου. Σερβία – Εστάλη μια ταξιαρχία των πυροσβεστών, καθώς και υπηρεσίες πρώτων βοηθειών. Τουρκία – Εστάλη ένα αεροπλάνο Airbus Atlas με 28 διασώστες. Επίσης εστάλησαν τρία οχήματα, 500 κουβέρτες και 500 συσκευασίες με τρόφιμα για τους σεισμοπαθείς.